Hiába cáfolnak, itt vannak a civiltámogató sorok, amelyeket Deutschék megszavaztak
A nőkről, a nemek közötti egyenlőségről és az éghajlati igazságosságról fogadott el határozatot az Európai Parlament. Hölvényi György fideszes EP-képviselő bizonyítja, lehetett rá nemmel is szavazni. Deutsch Tamás és Szájer József viszont támogatta. Olvassa el, mire bólintott 10 fideszes politikus.
A Fidesz semmilyen migránspárti jelentést nem szavazott meg

– adta ki közleményben Hidvéghi Balázs kommunikációs igazgató, és szinte érezzük a szavakban a félelmet. Ahogy a Magyar Nemzet szerdai számában felhívta a figyelmet, egy nappal a Stop Soros törvénycsomag bejelentése előtt Szájer József, Deutsch Tamás és további nyolc fideszes EP-képviselő olyan állásfoglalást szavazott meg, amellyel felszólítják a tagállamokat és a bizottságot, hogy működjön együtt civil szervezetekkel az emberi jogok védelme érdekében.

Íme a szövegrész, amelyet a 10 fideszes megszavazott, döntsék el, hogy a Fidesz cáfolatának vagy a Magyar Nemzetnek van-e igaza:

-   Az Európai Parlament felszólítja a Bizottságot és a tagállamokat, hogy a nők és lányok bármilyen jellegű zaklatásának elkerülése érdekében a helyi civil társadalmi szervezetekkel együttműködve támogassák, erősítsék meg, illetve vezessenek be ellenőrzési mechanizmusokat azokban a lakóhelyüket elhagyó vagy migráns személyeket befogadó központokban, ahol nem állnak fenn a nemi alapú erőszak megelőzéséhez szükséges minimális feltételek;
-   felhívja a Bizottságot, hogy a külső fellépésekre vonatkozó politikája keretében működjön együtt a civil társadalmi és emberi jogi szervezetekkel annak érdekében, hogy biztosítsa a menekültek és a lakóhelyüket elhagyó személyek emberi jogainak tiszteletben tartását, különös tekintettel a kiszolgáltatott nőkre és lányokra;
-   felszólítja az EU-t és a tagállamokat, hogy a nők UNFCCC-tárgyalásokban való képviseletének további ösztönzése érdekében biztosítsanak finanszírozást a női küldöttek képzésére és részvételére; felszólítja a Bizottságot, hogy segítse elő és támogassa a női szervezetek és a civil társadalmi tevékenységek közötti kapcsolatépítést az éghajlatváltozással kapcsolatos szakpolitikák kidolgozása és megvalósítása kapcsán; felszólítja a Bizottságot, hogy biztosítsa, hogy a nőket egyenrangú résztvevőként és kedvezményezettként kezeljék valamennyi éghajlatváltozással kapcsolatos, uniós támogatással szervezett nemzeti és helyi szintű konzultáció, program és finanszírozás során.

Az külön gyönyörű, hogy a minap a Magyar Idők azt vélte provokációnak és törvénysértésnek, hogy a Helsinki Bizottság azt tudakolta, hogy az LMBTQ közösség tagjain túl nőknek és fiatal lányoknak megfelelő védelem és eljárás jut-e a tranzitzónákban. A kormány és a kormánylap számára felettébb kellemetlen, hogy éppen erről a genderproblémáról szól a múlt heti jelentés döntő része.